ไฟแนนซ์ทูเดย์
โดย...ช.ชดา
13 มิ.ย. 2559

โดย...ช.ชดา
llปลัดอู้-สมชัย สัจจพงษ์ ปลัดกระทรวงการคลัง เปิดแนวคิดของคลังจะขออำนาจการกำกับดูแลสหกรณ์ออมทรัพย์จากกระทรวงเกษตรและสหกรณ์มาดูแลเอง โดยเห็นว่าสหกรณ์ออมทรัพย์เป็นสถาบันการเงินประเภทหนึ่ง มีการรับฝากเงินจากสมาชิกไม่ใช่ลงทุนในลักษณะของการถือหุ้น ฉะนั้นจำเป็นต้องมีการกำกับดูแลที่เข้มงวด กำหนดคุณสมบัติผู้บริหารที่เข้มงวดกว่าสหกรณ์ประเภทอื่น
เรื่องนี้คาราคาซังมานานแล้ว ทางกระทรวงการคลังตั้งแท่นเรื่องนี้มานาน แต่ไม่เคยสำเร็จเพราะกระทรวงเกษตรฯ ไม่เห็นด้วยมาตลอด แต่หลังจากเกิดเหตุการณ์ฉ้อโกงมโหฬารของสหกรณ์เครดิตยูเนี่ยนคลองจั่น กระทรวงเกษตรฯ คงจะต้องคิดใหม่ได้แล้ว เพราะความเสียหายเป็นหมื่นล้านบาทนี้ไม่ได้เกิดเพียงรายเดียว แต่ส่งผลกระทบชิ่งไปยังสหกรณ์อื่นๆ ที่นำเงินมาฝากให้ขาดสภาพคล่องไปด้วย
ที่สำคัญสหกรณ์ไม่ได้อยู่ในระบบของการค้ำประกันเงินฝาก เกิดอะไรขึ้นกับคนฝากเงินที่สหกรณ์ รัฐบาลไม่สามารถเข้าไปช่วยบรรเทาความเสียหายของผู้ฝากเงินได้เลย
llเรื่องการยกระดับสหกรณ์ออมทรัพย์เป็นธนาคารนั้น พล.อ.ประยุทธ์ จันทร์โอชา นายกรัฐมนตรี ให้ความสำคัญในระดับนโยบาย ท่าทางว่ากระทรวงเกษตรฯ จะต้องเสียอำนาจมีเปอร์เซ็นต์สูงมากดูไปก็เหมือนช่วงที่คลังขอดึงกรมการประกันภัยมาดูแลเอง ช่วงแรกก็คัดค้านกันแต่ตอนนี้ก็เริ่มเข้าที่ ได้มาตรฐานการตรวจสอบแบบสากล
llปรีดี ดาวฉาย ประธานสมาคมธนาคารไทย สนับสนุนกฎหมายภาษีที่ดินและสิ่งปลูกสร้างของรัฐบาลเต็มที่ ถึงแบงก์ทั้งหลายจะขื่นขมเพราะจะต้องจ่ายภาษีที่ดินสำหรับสินทรัพย์รอการขาย หรือเอ็นพีเอ ที่ยึดมาจากลูกค้าที่ไม่ชำระหนี้ด้วย แต่คลังสัญญาว่าจะเก็บน้อยๆ ไม่ให้กระทบกำไรมากนัก แบงก์ทั้งหลายแอบถอนใจเล็กๆ
ทุกครั้งที่เพิ่มต้นทุน ค่าใช้จ่ายเพิ่ม กำไรก็หดลงไปด้วย ช่วงนี้ทุกธนาคารก็รัดเข็มขัดกันสุดๆ แล้ว